Brende frykter borgerkrig i Sør-Sudan
- Den voldelige konflikten i Sør-Sudan, og stadige rapporter om overgrep mot sivile på bakgrunn av deres etniske tilhørighet, er svært bekymringsfull, sier Brende. Han oppfordrer landets politiske ledere til å stanse volden og finne en løsning gjennom politiske samtaler. Er det behov for norsk hjelp, er norske myndigheter beredt til å bistå, ifølge utenriksministeren. FN-operasjonen i Sør-Sudan ledes av norske Hilde Frafjord Johnson. Torsdag ble minst to sivile og to indiske FN-soldater drept i et angrep på en FN-leir hvor sivile hadde søkt tilflukt i byen Aboko. - Jeg fordømmer drapene på de indiske FN-soldatene i Sør-Sudan på det sterkeste. Angrep mot FN-styrken og sivile som har søkt beskyttelse av FN, er helt uakseptabelt, sier Brende. (©NTB)
Konflikten i Sør-Sudan kan i verste fall utvikle seg til en borgerkrig, advarer utenriksminister Børge Brende (H).